Rumah Gadang

Rumah Gadang atau Rumah Godang adolah namo untuak rumah adaik Minangkabau nan banyak dijumpoi di propinsi Sumatera Barat, Indonesia. Rumah iko bafungsi sabagai tampek tingga basamo jo tampek diadoannyo acara-acara adaik di Minangkabau.Rumah Gadang Sumatera Barat Serba Unik  Pado 11 Juli 2011. Namo lain untuak rumah ko iolah Rumah Bagonjong, dek adonyo atok malangkuang tajam nan disabuik gonjong. Ado pulo nan manyabuiknyo sabagai Rumah Baanjuang, dek adonyo anjuang di sisi kida atau suok pado Rumah Gadang tipe Lareh Koto Piliang.Navis, A.A., Cerita Rakyat dari Sumatera Barat 3, Grasindo, ISBN 979-759-551-X.

Ado aturan adaik dalam pandirian sabuah Rumah Gadang sainggo indak sadoalah wilayah Minangkabau buliah mandirian rumah adaik iko. Rumah Gadang anyo buliah didirian di wilayah darek nan alah bastatus sabagai nagari sajo, baitu pulo di rantau. Salain di Sumatra Barat, rumah gadang dapek pulo dijumpoi di Nagari Sambilan, Malaysia nan biaso disabuik Rumah Tradisional Nagari Sambilan.Ismail, N. H., Yunus, S. K., & Surat, M. (2016). Reka Bentuk Rumah Tradisional Negeri Sembilan Dipengaruhi oleh Adat dan Kedaerahan . Wacana Seni Journal of Arts Discourse, 15.

 Fungsi 

Rumah Gadang bafungsi sabagai tampek tingga basamo, nan mampunyoi aturan-aturan jo tata krama. Jumlah biliak tagantuang jo jumlah padusi nan tingga di dalamnyo. Satiok padusi dalam kaum nan alah balaki mandapekan ciek biliak. Samantaro itu padusi nan alah gaek jo anak-anak mandapekan biliak di dakek dapua. Sadangkan gadih remaja mandapekan biliak basamo di ujuang Rumah Gadang.

Sadoalah bagian dalam Rumah Gadang marupoan ruangan lapeh kacuali tampek lalok. Bagian dalam tabagi dari lanjar jo ruang nan ditandoi dek tiang-tiang. Tiang nan babanjar dari muko ka lakang manandoi lanjar, sadangkan tiang nan babanjar dari kiri ka kanan manandoi ruang. Biasonyo ado duo atau tigo lanjar di Rumah Gadang, tagantuang jo gadang rumah. Manuruik adaik, jumlah ruangnyo paliang indak ado limo, idealnyo sambilan.

Rumah Gadang biasonyo dibangun di ateh tanah milik kaluarga induak dalam kaum sacaro turun tamurun Graves, Elizabeth E., (2007), Asal-usul elite Minangkabau modern: respons terhadap kolonial Belanda abad XIX/XX, Jakarta:Yayasan Obor Indonesia, ISBN 978-979-461-661-1., nan hanyo diwarihan dari padusi ka padusi dalam kaum Dawson, Barry; Gillow, John (1994), The Traditional Architecture of Indonesia, London: Thames and Hudson, ISBN 0-500-34132-X.. Dilaman mukonyo, biasonya ado duo buah Rangkiang, nan digunoan untuak manyimpan padi. Ruang nan ado pado ujuang kanan jo ujuang kiri Rumah Gadang disabuik anjuang, nan bafungsi sabagai tampek anak daro jo marapulai sarato tampek barubek pangulu. Indak jauah dari tampek Rumah Gadang didirian, biasonyo dibangun ciek buah surau kaum, nan bafungsi sabagai tampek ibadah, tampek pandidikan jo tampek tingga laki-laki dalam kaum nan alah gadang jo nan alun manikah.

 Arsitektur 
Arsitektur pado Rumah Gadang mampunyoi ciri khas nan babeda jo rumah adaik lain nan ado di Indonesia, tautamo bantuak puncak atoknyo nan runciang manyarupoi tanduak kabau. Dahulunyo atok Rumah Gadang dibuek dari bahan ijuak nan dapek tahan hinggo puluahan taun . Rumah Gadang babantuak ampek persegi panjang nan tadiri dari bagian muko jo bagian lakang. Bagian muko Rumah Gadang biasonya panuah jo ukiran nan umumnyo bamotif aka, bungo, daun jo bidang geometri . Sadangkan bagian lakangnyo nan di lua dilapihi jo bambu.

Bangunan Rumah Gadang iko dibuek gadang ka ateh, namun indak mudah rabah dek guncangan . Salain itu, satiok elemen dari Rumah Gadang mampunyoi makna surang nan dilatari dek tambo nan ado dalam adaik jo budayo masyarakaik Minangkabau.
Pado umumnyo Rumah Gadang mampunyoi ciek janjang nan talatak pado bagian muko. Samantaro itu, dapuanyo dibuek tapisah pado bagian lakang rumah nan baimpikan jo dindiang.

 Elemen arsitektur 
Satiok elemen Rumah Gadang mampunyoi maknanyo surang, nan marujuak pado mamangan adaik Minangkabau. Elemen atau unsua nan tamasuak di antaronyo:
jmpl|Interior Istano Basa Pagaruyuang, nampak area mamanjang nan umum pado rumah gadang. Lantai duo tingkek manunjuakan kakhususan untuak istano.

 gonjong, struktur atok nan co tanduak kabau
 singok, dindiang segitiga nan di baruah ujuang gonjong
 pereng, papan rak nan di baruah singkok
 anjuang, lantai nan maninggi di ujuang pado salah satu ragam rumah gadang
 dindiang ari, dindiang nan di katinggian sampiang
 dindiang tapi, dindiang nan di katinggian muko jo balakang
 papan banyak, papan di fasad muko
 papan sakapiang, papan nan baderet pado pinggiran rumah
anjuang paranginan, ruangan nan talatak di lantai ateh atau lantai duo
atok suyuak, atok bagian sampiang rumah
bandua, sandaran duduak pado dindiang sabalah dalam
batu tapaan, batu tampek injak kaki di bawah tangga
jarajak, dindiang jarang-jarang dari kayu pado kolong rumah
kamban-kamban, dindiang panutuik tunggak pado kolong rumah
kayu lalu, balok kayu nan mamanjang pado bagian ateh tunggak
loteang = plapon rumah
pentin-pentin, lubang pentilasi udaro nan ado di dindiang singok
pintu angin, lubang angin nan ado di ateh pintu jo jendelajmpl|331x331px|Rumah Gadang Datuak Bandaro Kuniang, nan mampunyoi rangkiang di lamannyo.
salangko, dindiang untuak manutuik ruang bawah rumah nan dibangun sacaro pangguang
sandi, pondasi
skiram, pambateh ruangan nan dapek dipindah-pindah
sondak langik, tiang bubungan nan manggantuang
suyuak, bidang dindiang nan ado di bagian bawah singok
tabie langik, plapon rumah tabuek dari kain
 tingkok, jendela
tirai langik, hiasan nan ado pado listplank
tunggak tuo, tunggak nan patamo ditagakan
tuturan, bagian ujuang bawah atok

Babarapo simbolisme pado bagian rumah, misanyo, gonjong barubuangan jo manjangkau tuhan sarato dindiang tapi, nan sacaro tradisi tabuek dari anyaman bambu, malabangkan kakuatan jo kagunoan kaum nan tabantuak katiko saurang Minangkabau manjadi bagian dari kaum nan labiah gadang pado inyo tagak surang sajo.

Rangkiang idealnyo ado di muko rumah gadang, nan mampunyoi namo jo fungsi nan babeda-beda. Rangkiang sitinjau lauik, barisi bareh untuak kaluarga, khususnyo untuak acara adaik. Rangkiang sitangka lapa barisi bareh untuak disumbangkan ka urang nan indak mampu atau tajadi kalaparan di kampuang. Rangkiang sibayau-bayau barisi bareh untuak kabutuahan sahari-hari kaluarga.

 Ragam 
kiri|jmpl|Koto Piliang
kiri|jmpl|Bodi Caniago
Sacaro umum, ado duo ragam rumah gadang manuruik lareh nan dianuik suku atau nagari dima rumah gadang didirian, yaitu Koto Piliang jo Bodi Caniago.Bahauddin, A., Hardono, S., Abdullah, A., & Maliki, N. Z. (2013). The Minangkabau House–A Vision Of Sustainable Culture And Architecture. International Journal of Design & Nature and Ecodynamics, 8(4), 311-324

Rumah gadang lareh Koto Piliang mamiliki anjuang di sisi kiri jo/atau kanan rumah gadang, sainggo disabuik Rumah Baanjuang. Anjuang marupokan bagian rumah gadang nan lantainyo labiah tinggi pado bagian lain rumah. Hal iko dikaranokan kapamimpinan dalam Lareh Koto Piliang nan otokrasi (batingkek-tingkek). Rumah gadang tipe ko banyak dibangun di Luhak Tanah Data.

Babeda jo lareh Koto Piliang, rumah gadang lareh Bodi Caniago indak mampunyoi anjuang. Sainggo lantai pado rumah gadang ragam ko nampak samo tinggi. Hal iko dikaranokan kapamimpinan dalam Lareh Bodi Caniago nan demokrasi. Rumah gadang ragam ko banyak basobok di Luhak Agam jo Luhak Limopuluah Koto. Walaupun baitu, pambagian ruang di dalamnyo sacaro umum samo antaro kaduo lareh ko.

Salain manuruik anjuang nan ado pado rumah gadang, ado banyak ragam lain dari rumah gadang. Pabedaan di antaro ragam-ragam rumah gadang dapek tacaliak dari bantuak, dindiang, jumlah ruang, tonggak, surambi, bahkan gonjong.

 Rumah Gadang di darek 
Rumah gadang di darek mampunyoi pabedaan jo rumah gadang nan ado di kawasan rantau, baiak nan di pasisia timur maupun pasisia barat. Pabedaan nan mancolok iyolah bantuak atoknyo nan bagonjong, sainggo rumah gadang nan ado di darek biaso disabuik jo rumah bagonjong. Pandirian rumah gadang bagonjong di darek ado aturan adatnyo surang. Rumah bagonjong anyo buliah dibangun di daerah nan alah bastatus nagari.

 Rumah Gadang Gajah Maharam 
kiri|jmpl|Rumah Gadang Gajah Maharam
Rumah gadang ragam ko bantuaknyo cando gajah nan maharam, yaitu gadang, leba, jo tampak kokoh. Rumah gadang ko tadiri ateh banyak ruang. Rumah ko marupokan rumah suku, bukan rumah saparuik. Gajah maharam labiah bafungsi sabagai rumah adaik daripado rumah unian. Gajah maharam difungsikan sabagai tampek alek, baiak alek panikahan ataupun alek kamatian. Ragam rumah gadang ko banyak di Luak Tanah Data. Pintu masuak rumah gadang biasonyo talatak di tangah, baiak di muko atau di lakang rumah.

 Rumah Gadang Surambi Papek 
Rumah gadang ragam ko disabuik juo sabagai rumah gadang bapamokok. Rumah gadang jinih ko banyak di Luak Agam. Rumah gadang ko mampunyoi sayok pado sisi kida jo suok atok. Pintu masuak pado rumah gadang ko talatak di balakang.

 Rumah Gadang Rajo Babandiang 
kiri|jmpl|Rumah Gadang Tan Malaka di Pandam Gadang, Lima Puluh Kota marupokan rumah gadang rajo babandiang.
Rumah Gadang Rajo Babandiang marupokan ragam rumah gadang balareh Bodi Caniago nan ado banyak di Luak Limo Puluah (Kabupaten Lima Puluh Kota dan Kota Payakumbuh). Dinamoi rajo babandiang dek ado ruang tambahan di bagian tapi nan badampiangan (babandiangan), tapi indak simetris sarato bapaserek ka balakang. Pamasangan saderet tiang tambahan nan disabuik "tiang babisiak" mambuek ruang tadi bapaserek ka balakang inggo dinamokan pulo sabagai rumah gadang bapaserek. 

Namo lain dari rumah gadang rajo babandiang adolah rumah gadang bagonjong limo. Hal iko dek biasonyo ado limo gonjong di atoknyo. Sabananyo gonjong nan kalimo marupokan gonjong tambahan untuak ruang tambahan hasil tiang babisiak tadi. Pado umumnyo pintu masuak talatak di sampiang, antaro ruang bagonjong kaampek jo nan kalimo. 

 Rumah Gadang Batingkok atau Batingkek 
kiri|jmpl|Rumah Gadang Batingkek nan panah ado di Agam.
Rumah Gadang Batingkok atau Batingkek marupokan ragam lain dari rumah gadang nan dibuek batingkek (duo atau tigo). Rumah gadang jinih ko marupokan pangambangan dari rumah gadang gajah maharam, surambi papek, atau rajo babandiang. Ruang tambahan pado lantai kaduo atau katigo disabuik sabagi ruang paranginan. Di antaro jinih rumah gadang ko nan tanamo, yaitu Istano Basa Pagaruyuang (Batusangkar), Rumah Gadang Sicamin (Biaro, Agam), jo Rumah Gadang Sutan Nan Kedoh (Koto Nan Ampek, Payakumbuh).

 Rumah Gadang Surambi Aceh 
al=|jmpl|253x253px|Rumah Gadang Surambi Aceh Bagonjong Duo
Rumah Gadang Surambi Aceh marupokan ragam rumah gadang nan paliang banyak taseba di Kabupaten Solok jo Solok Selatan. Sasuai namonyo, ciri khas rumah gadang ko nampak dari adonyo surambi pado bagian muko rumah, sakaligus manjadi pintu masuak rumah. Hal iko tapangaruah jo arsitektur Aceh samaso wilayah kakuasoan Kasutanan Aceh alah mambantang inggo pasisia barat Sumatera Barat. Pado maso tu, tujuan adonyo surambi adolah subagai tampek manarimo tamu, khususnyo tamu nan urang kolonial.Abdullah, M., Antariksa, A., & Suryasari, N. (2015). Pola Ruang Dalam Bangunan Rumah Gadang Di Kawasan Alam Surambi Sungai Pagu–Sumatera Barat. Jurnal Mahasiswa Jurusan Arsitektur, 3(1).

Manuruik jumlah gonjong nan ado pado surambinyo, Rumah Gadang Surambi Aceh tabagi duo jinih yaitu:

 Rumah Gadang Surambi Aceh Bagonjong Ciek
 Rumah Gadang Surambi Aceh Bagonjong Duo

Rumah Gadang Surambi Aceh kini masih banyak basobok di kawasan pagunuangan di Sumatera Barat, khususnyo di Solok jo Solok Selatan. Salain itu, di Kawasan Saribu Rumah Gadang, Nagari Sungai Pagu, Solok Selatan, ragam ko masih banyak dipakai. Pado bangunan modern, rumah gadang ko lah diadopsi pado Hotel Bumiminang, hal itu nampak pado bagian pintu utamonyo nan saakan-akan mambantuak Surambi Bagonjong Duo.

 Rumah Gadang di Rantau 
Rumah gadang di rantau, pasisia barat ataupun timur, dibangun babeda jo rumah gadang di darek dek ado adaik maatuanyo. Ciri bangunannyo babantuak rumah pangguang gadang jo janjang talatak di tangah tumah sarato atok nan indak bagonjong. Atok nan bangun kadang dibuek agak malangkuang sarupo Rumah Lontiok, atau bahkan indak malangkuang samo sakali sarupo Rumah Tungkuih Nasi. Dek karano indak ado gonjongnyo ko lah, masyarakaik acok salah manganggapnyo bukan rumah gadang.Hasan, H., & Hasan, H. (2004). Ragam rumah adat Minangkabau: falsafah, pembangunan, dan kegunaan. Yayasan Citra Pendidikan Indonesia. 

Rumah di daerah rantau biasonyo tapangaruah arsitektur lua sarupo Aceh, Malayu, Nieh, bahkan Ulando.Susilo, W. H. (2014). Budaya masyarakat dalam membangun rumah vernakular di Pesisir Pantai. Masyarakat, Kebudayaan dan Politik, 27(1), 55-64. Walaupun baitu, pambangunan bangunan rumah gadang ko masih tatap bakaitan jo aturan adaik Minangkabau nan matrilineal.

 Kajang Padati 
al=|jmpl|234x234px|Rumah Gadang Kajang Padati di Padang

Rumah Gadang Kajang Padati marupokan ragam rumah gadang nan ado di kawasan rantau pasisia barat, khususnyo di Kota Padang, Sumatera Barat.Aryanti, D. (2009). Tipologi Rumah Tradisional Padang (Studi Kasus: Kecamatan Kuranji/Nagari Pauh IX). Jurnal Universitas Bung Hatta, Padang. Dinamokan kajang padati dek karano bantuaknyo sarupo jo panutuik padati (kajang padati). Rumah gadang ragam ko sangaik babeda jo nan ado di darek. Pabedaan nan paliang jaleh tampak pado atoknyo nan bukan bagonjong, tapi agak malangkuang saketek di atehnyo. Hal ko dek karano Padang marupokan kawasan rantau. Bantuak rumah gadang ko dipangaruahi dek arsitektur kolonial nan panah manguasoi Padang dahulu, sarupo Aceh. Pangaruah Aceh di antaronyo buliah nampak pado bantuak janjang sarato ukiran-ukiran nan ado.Setijanti, P., Silas, J., & Firmaningtyas, S. (2012). Eksistensi Rumah Tradisional Padang dalam Menghadapi Perubahan Iklim dan Tantangan Jaman.  Simposium Nasional RAPI XI FT UMS. ISSN : 1412-9612

Rumah gadang ko biasonyo tabuek dari kayu laban, banio, kalek, jo rasak. Dalam pambangunannyo, rumah ko dibangun jo orientasi maadok ka batang aia. Kini rumah gadang Kajang Padati lah mulai jarang dibangun. Namun, masih banyak di sakitar Kuranji jo Pauah. Subagai upayo palastariannyo, Rumah Gadang Kajang Padati pun lah mulai diadaptasi dalam bangunan-bangunan miliak pamarintah Kota Padang, salah satunyo pado Balaikota Padang.

 Tungkuih Nasi 
Rumah Gadang Tungkuih Nasi marupokan salah satu ragam rumah gadang nan biaso tasuo di kawasan rantau pasisia barat Sumatera, sarupo di Pariaman, Padang, jo Pasisia Selatan. Sarupo jo Rumah Gadang Kajang Padati, Rumah Gadang Tungkuih Nasi indak mamakai gonjong pado atoknyo. Sasuai namonyo, bantuak atoknyo saakan-akan manyarupoi tungkuih atau pambungkuih nasi. Salah satu bangunan nan tanamo yaitu Rumah Gadang Mande Rubiah di Lunang Silaut, Pesisir Selatan.

 Rumah Godang Kuantan Singingi 

Rumah Gadang dalam dialek Kuantan Singingi disabuik Rumah Godang. Kuantan Singingi, Riau, nan tamasuak wilayah rantau Minangkabau mampunyai bantuak rumah godangnyo surang. Rumah Godang Kuantan Singingi ko mampunyoi bantuak nan ampiang sarupo jo Rumah Lontiok nan ado di Kampar, Riau,Gushendri, G., Hidayat, W., & Rijal, M. (2015). Transformasi Bentuk Arsitektur Rumah Godang Pada Perancangan Museum Jalur Kuantan Singingi.  Jurnal Online Mahasiswa (JOM) Bidang Teknik dan Sains, 2(1), 1-15. di mano babantuak rumah pangguang nan baratok malangkuang lantiak (lontiok).Paradita, D. S. (2016). Makna Ruang Rumah Godang Di Kenegerian Sentajo, Kuantan Singingi, Riau (Doctoral dissertation, Institut Seni Indonesia Yogyakarta). Namun, bantuak atok nan batingkek mambueknyo babeda jo ragam rumah gadang lainnyo. Salah satu Rumah Godang Kuantan Singingi nan tanamo iyolah Rumah Godang Datuak Bisai di  Kecamatan Kuantan Tangah, Kabupaten Kuantan Singingi, Riau.BPCB Sumbar. (2017, 19 Desember). Rumah Gadang Datuk Bisai. Diperoleh 12 Februari 2019, dari https://kebudayaan.kemdikbud.go.id/bpcbsumbar/rumah-gadang-datuk-bisai/ 
jmpl|234x234px|Rumah Lontiok nan ado di Anjungan Riau, TMII, Jakarta.

 Rumah Lontiok 
Rumah Lontiok marupokan evolusi dari rumah gadang di Kabupaten Kampar, Riau. Ciri khasnyo nampak dari bantuak atoknyo nan malangkuang lantiak, dek itu rumah ko dinamoan Rumah Lontiok (lantiak). Bantuak atoknyo babeda jo rumah gadang di wilayah darek nan mamakai gonjong nan malangkuang tajam.

 Rumah Tradisional Nagari Sambilan 
jmpl|233x233px|Istano Ampang Tinggi, Seremban, Nagari Sambilan, Malaysia
Rumah Tradisional Nagari Sambilan marupokan bantuak evolusi dari rumah gadang di Nagari Sambilan, Malaysia. Rumah ko dibangun dek urang Minangkabau nan marantau ka Nagari Sambilan lalu barasimilasi jo Urang Asali Semenanjung Malaysia. Dek karano itu, rumah ko ado tapangaruah unsua arsitektur satampek. Salah satu kakhasan dari rumah ko iolah pado atoknyo nan malangkuang lantiak jo panjang sainggo rumah ko disabuik juo jo Rumah Bumbung Panjang Negeri Sembilan (Rumah Baratok Panjang Nagari Sambilan).

Rumah ko masih banyak ditamukan di Nagari Sambilan, Malaysia. Di antaro Rumah Nagari Sambilan nan tanamo yaitu, Istano Ampang Tinggi jo Istano Sori Monanti di Seremban, Nagari Sambilan.

 Proses pambangunan 
Manuruik tradisinyo, tiang utamo Rumah Gadang nan disabuik tonggak tuo ko bajumlah ampek buah/batang nan diambiak dari hutan sacaro bagotong royong dek anak nagari, tarutamo kaum kirabaik, sarato malibaikan puluahan urang. Batang kayu nan ditabang biasonyo adolah pohon jua nan alah tuo jo luruih sarato badiameter antaro 40 cm inggo 60 cm. Pohon jua tanamo dek kareh jo kuek. Sasudah dibaok ka dalam nagari, pohon tu indak langsuang dipakai, namun dirandam daulu di tabek miliak kaum salamo batahun-tahun.

Sasudah cukuik wakatu, batang kayu tu diangkek atau dibangkik untuak dipakai sabagai tonggak tuo. Prosesi mangangkek/mambangkik kayu tu disabuik juo subagai mambangkik batang tarandam, kudian proses pambangunan Rumah Gadang balanjuik ka prosesi barikuiknyo, managakan tonggak tuo atau tiang utamo sabanyak ampek buah, nan dipandang sabagai managakan basa.

Batang pohon nan alah dirandam salamo batahun-tahun tu kudian manjadi kareh bana jo indak dapek dimakan anai-anai, sainggo dapek batahan sabagai tonggak tuo salamo ratusan tahun. Parandaman batang pohon nan ka dijadian tonggak tuo salamo batahun-tahun tu marupokan salah satu kunci nan mambuek Rumah Gadang tradisional mampu batahan malintasi zaman.

 Ukiran 
jmpl|231x231px|Baragam ukiran pado dindiang Rumah Gadang|al=
Pado bagian dindiang Rumah Gadang dibuek dari papan, sadangkan bagian lakangnyo dibuek dari bambu. Papan dindiang dipasang vertikal, samantaro itu sadoalah papan nan manjadi dindiang jo manjadi bingkai diagiah ukiran, sahinggo saluruah dindiang manjadi panuah dek ukiran.

Pado dasanyo ukiran pado Rumah Gadang marupoan ragam hieh pangisi bidang dalam bantuak garih malingka atau persegi. Sacaro umum, motifnyo adolah tumbuahan marambek, aka nan badaun, babungo jo babuah. Pola aka biasonyo babantuak lingkaran, aka baririk, bahimpikan, bajalinan jo sambuang manyambuang. Salain itu, cabang atau rantiang akanyo bakaluak ka lua, ka dalam, ka ateh jo ka bawah.

 Adopsi 
Kaunikan bantuak atok Rumah Gadang nan malangkuang tajam, alah manginspirasi babarapo arsitek di balahan nagari lain, sarupo Ton van de Ven di Balando nan mangadopsi desain Rumah Gadang pado bangunan The House of the Five Senses. Bangunan nan dioperasikan sajak taun 1996 itu digunokan sabagai pintu masuak utamo dari Taman Hiburan Efteling."Wow, Bangunan Asli Indonesia Ini Dijiblak Negara Lain" Liputan6.com, 25 Maret 2015. Diakses 16 Agustus 2015. Bangunan satinggi 52 meter jo laweh atok 4500 meter persegi itu marupokan bangunan bakonstruksi kayu jo atok jirami nan tagadang di dunia manuruik Guinness Book of Records.

Desain Rumah Gadang nan banyak ado di Negeri Sembilan diadopsi pulo pado bangunan paviliun Malaysia di World Shanghai Expo 2010 nan taselenggara di Shanghai, RRT pado taun 2010."Rumah Gadang Digunakan Malaysia di Forum Dunia"  JPNN.com, 07 Mei 2010. Diakses 09 Agustus 2015.

 Simbol 
Gonjong (bagian atok nan malangkuang tajam) Rumah Gadang manjadi simbol atau ikon bagi urang Minangkabau, basamo jo ikon lainnyo sarupo rono hitam-sirah-kuniang ameh, randang, dan lainnyo. Hampia sadoalah kantua pamarintahan di Sumatera  Barat mamakai desain Rumah Gadang jo atok gonjongnyo, walaupun dibagun sacaro permanen jo simin sarato batu. Ikon gonjong dipakai pulo di bagian muko rumah makan Padang nan ado di babagai wilayah di lua Sumatera Barat. Logo-logo limbago atau pakumpulan urang Minangkabau pun banyak nan mamakai ikon gonjong jo sagalo variasinyo.

 Galeri 
Rumah Gadang saisuak nan baatok ijuakRumah Gadang kiniBangunan nan mangadopsi desain Rumah Gadang

 Caliak pulo 

 Rumah Tradisional Negeri Sembilan

 Rujuakan 

Pautan lua

Kategori:Minangkabau
Kategori:Arsitektur Minangkabau